תל יצחק

שמאל|ממוזער|250px|פסל גד מנלה ליד "בית גדי"
תֵּל יִצְחָק הוא קיבוץ בשרון, במישור החוף מדרום-מזרח לעיר נתניה וליד יובל של נחל פולג, בתחום המועצה האזורית חוף השרון. כיום מונה אוכלוסיית הקיבוץ כ-300 חברים וילדים. בנוסף עליהם חיים ביישוב כמה מאות קשישים המתגוררים באחוזת פולג, בית אבות כפרי הצמוד לקיבוץ. סך כל החברים, הילדים והקשישים נכון לשנת 2016 כ-1,031 איש.

היסטוריה
הקיבוץ הוקם ביולי 1938 כיישוב חומה ומגדל על ידי עולים מגליציה שבפולין שהשתייכו לפלג "הנוער הציוני ב'" של ברית הציונים הכלליים, הפלג שלא השתייך להסתדרות. ההתיישבות בשרון הביאה לסופם את נדודי המייסדים. היישוב תל יצחק נקרא על שמו של יצחק שטייגר שהיה ממנהיגי תנועת הנוער הציוני בגליציה. בדצמבר 1943 עבר הקיבוץ לתנועת "העובד הציוני", הפלג השני של ברית הציונים הכלליים שהשתייך להסתדרות.

מראשיתו התמודד היישוב עם המצב הביטחוני הרעוע במהלך המרד הערבי הגדול. בנובמבר 1938 נרצחה אחת מחברות המקום על ידי מחבלים, בעת שהביאה אוכל לשומרים בעמדות.

במשך השנים הצטרפו אליו גרעינים מתנועת "הנוער הציוני" בעיקר ממדינות דרום אמריקה: ארגנטינה, אורוגוואי, צ'ילה, קולומביה, פרגואי, ברזיל ועוד.

בשנת 1949 הוקם בקרבת הקיבוץ כפר הנוער נווה הדסה, אותו הקימו וניהלו במשך שנים רבות כמה מחברי הקיבוץ. תלמידי נווה הדסה הגרים בתנאי פנימייה, עבדו בעבר בענפי הקיבוץ.

בכניסה לתל יצחק, פועל מאז שנת 1997, "גרפופרינט" - בית הדפוס של קבוצת "הארץ".ראה באתר קבוצת הארץ  

מקורות הכנסה
לקיבוץ יש ענפי חקלאות, כמו פרדסים לפירות הדר ואחרים. גידולי שדה משתנים בהתאם לעונות השנה. בעבר מפעל דבק, מפעל צעצועים, סופרמרקט, ובית אבות היו מקורות ההכנסה העיקריים.  כיום, מתוך העסקים הללו, קיימים רק הסופרמרקט ובית האבות. מקור ההכנסה המרכזי של הקיבוץ הוא הסופרמרקט, שהתפתח לרשת-סופרמרקטים המונה חמישה סניפים: בתל יצחק, בבית יצחק, בבצרה, בבני ציון ובשכונת אגמים שבנתניה. הקיבוץ הוא מופרט ורבים מחבריו עובדים מחוץ לקיבוץ.

מכון משואה

בתל יצחק הוקם מכון משואה לזכר השואה והגבורה, ולזכר חברי תנועת הנוער הציוני שנספו בה. המכון כולל מרכז ללימודי השואה, מוזיאון היסטורי וכן את ארכיון הנוער הציוני. המכון עורך בכל שנה טקס בהשתתפות נציגי ממשלה ואמנים ידועי שם.

בית גדי
בנוסף קיים בקיבוץ בית התרבות "בית גדי", לזכר גד מנלה, בן הקיבוץ שנהרג במרדף אחר מחבלים בבקעת הירדן. סמוך לכניסה לבית התרבות הוקם פסל לזכרו של גד מנלה, הנראה עוצר בידיו ובגופו את הפולשים מן המזרח, מעשה ידיו של נתן רפופורט. הפסל נקרא "ארגמן" ומוקדש לסרן גד מנלה ואל"ם אריק רגב שנפלו באותו קרב ב-26 ביולי 1968 בבקעת הירדן. ארגמן הוא הלחם של שני השמות והוא גם שמו של מושב ארגמן הקרוי על שמם ולזכרם.ראה ההסבר בערך: ארגמן (מושב). המחנה הצבאי בבקעת הירדן, מחנה גדי, שלימים ננטש ובהמשך אוכלס שוב מחדש, נקרא על שמו של גדי מנלה.  

 התערוכה הבינלאומית אגרומשוב
בשנת 1992 התקיימה תערוכת אגרומשוב בקיבוץ תל-יצחק, שעברה בשנת 1993 לקיבוץ געש ומשם לגני התערוכה בתל אביב.

סיפורת
 אוריאל זוהר, הענקים וילדי השמש, רומן משנת 1998 בהוצאת גוונים ובו מופיעה דמותו הדמיונית של הקיבוץ, בשם "גדניה", שבו מהדהד שמו של סרן גד מנלה, ככל הנראה.
 אוריאל זוהר, "אהבתך מתבוננת בי מאחורי הגדר", סיפורים קצרים (גם על תל יצחק). הוצאת אחוה, חיפה, 2013.
 שמעון בארי, "אחד מכם", רומן בהוצאת גוונים תל אביב, 2016. כל החלק הראשון של הרומן הוא על קיבוץ תל-יצחק והשם של הקיבוץ מופיע בו מספר פעמים.

קישורים חיצוניים

 אתר קיבוץ תל יצחק


הערות שוליים

קטגוריה:קיבוצים
קטגוריה:יישובי חומה ומגדל
קטגוריה:קיבוצי העובד הציוני
קטגוריה:קיבוצים במחוז המרכז
קטגוריה:יישובי המועצה האזורית חוף השרון
קטגוריה:ציונות כללית
קטגוריה:ישראל: יישובים הקרויים על שם אישים
*
קטגוריה:יישובים שהוקמו ב-1938